Il-Kummissjoni se tagħti finanzjament addizzjonali ta' EUR 169 miljun biex tippromwovi l-prodotti agrikoli tal-UE madwar id-dinja - EUR 27 miljun aktar milli fl-2017. Il-Kummissjoni Ewropea llum nediet is-sejħiet għall-proposti għal programmi li jippromwovu l-prodotti agrikoli Ewropej madwar id-dinja u fl-UE. Hemm disponibbli EUR 169 miljun għall-kofinanzjament tal-programmi. Din hija żieda minn EUR 142 miljun fl-2017. Il-programmi jistgħu ikopru firxa wiesgħa ta' kwistjonijiet - minn kampanji ġenerali dwar drawwiet tal-ikel tajbin għas-saħħa sa setturi speċifiċi tas-suq. Phil Hogan, il-Kummissarju għall-Agrikoltura u l-Iżvilupp Rurali, qal: “L-UE hija l-akbar kummerċjant fid-dinja tal-prodotti agroalimentari u l-aqwa indirizz fid-dinja għall-ikel ta' kwalità tajba ħafna. Stajt nara b'għajnejja l-interess li għandhom il-konsumaturi u n-negozji madwar id-dinja għall-prodotti agroalimentari tal-UE fid-diversi missjonijiet ta' negozju li saru barra. Nilqa' dawn il-programmi promozzjonali ġodda li fl-imgħoddi fetħu l-bibien għal applikanti ġodda u servew ta' riklam għalina madwar id-dinja. Is-sena l-oħra, l-offerti għall-programmi promozzjonali għall-prodotti agroalimentari qabżu l-baġit disponibbli kważi b'għaxar darbiet. Jiġifieri jekk l-organizzazzjoni tiegħek hija eliġibbli, issa huwa ċ-ċans li tapplika.” Żewġ terzi tal-finanzjament disponibbli huwa maħsub għall-promozzjoni tal-prodotti tal-ikel tal-UE f'pajjiżi barra mill-UE, b'mod partikolari dawk bl-akbar potenzjal għal żieda fl-esportazzjoni tal-prodotti agroalimentari tal-UE, bħalma huma l-Kanada, il-Ġappun, iċ-Ċina, il-Messiku u l-Kolombja. Għall-programmi ġewwa l-UE, l-enfasi għandha tkun fuq l-infurmar tal-konsumaturi dwar id-diversi skemi u tikketti tal-kwalità tal-UE bħalma huma l-indikazzjonijiet ġeografiċi jew il-prodotti organiċi. Il-finanzjament settorjali se jkun allokat għal programmi li jippromwovu t-trobbija sostenibbli - fost l-oħrajn għan-nagħaġ u għall-mogħoż. Ġew allokati wkoll fondi għal kampanji maħsuba biex jippromwovu dieta tajba għas-saħħa u żieda fil-konsum tal-frott u l-ħaxix. Lista sħiħa tal-prijoritajiet tal-Kummissjoni u tal-finanzjament disponibbli, tinsab hawnhekk. Min jista' japplika? Firxa wiesgħa ta' organizzazzjonijiet, bħalma huma għaqdiet kummerċjali, organizzazzjonijiet tal-produtturi u korpi agroalimentari responsabbli għall-attivitajiet ta' promozzjoni huma eliġibbli biex japplikaw għall-finanzjament permezz tas-sejħa għall-proposti li tnediet illum. Jistgħu jitressqu programmi hekk-imsejħa “sempliċi” minn organizzazzjoni waħda jew aktar mill-istess pajjiż tal-UE; il-programmi “multipli” jistgħu jitressqu minn tal-inqas żewġ organizzazzjonijiet nazzjonali minn tal-inqas żewġ Stati Membri jew minn organizzazzjoni Ewropea waħda jew aktar. Il-kampanji li jirriżultaw ġeneralment jitqassmu fuq tliet snin. Il-proposti għandhom jitressqu sat-12 ta' April 2018 permezz tal-portal apposta. Il-Kummissjoni se tevalwa l-proposti u fil-ħarifa tħabbar il-benefiċjarji. Iċ-CHAFEA, l-Aġenzija Eżekuttiva għall-Konsumatur, is-Saħħa, l-Agrikoltura u l-Ikel tal-UE, tipprovdi għadd ta' għodod biex tgħin lill-applikanti jressqu l-proposti tagħhom kif meħtieġ. Se tkun disponibbli aktar informazzjoni matul serje ta' “jiem ta' informazzjoni” li jseħħu madwar l-UE. L-ewwel jum tal-informazzjoni bħal dan se jsir fi Brussell fil-31 ta' Jannar, miftuħ għall-benefiċjarji potenzjali, l-aġenziji tar-riklamar u l-awtoritajiet nazzjonali kollha. Għal Aktar Informazzjoni Aktar tagħrif dwar il-politika tal-UE dwar il-promozzjoni tal-prodotti agrikoli Programm ta' ħidma annwali 2018 dwar il-politika ta' promozzjoni Riżultati tas-sejħa għall-proposti tal-2017 (programmi sempliċi)